Informácia o stave plnenia úloh 
z Národného plánu zavedenia eura v SR,  
ktoré sú splatné do 31. 12. 2006

1. Súhrnná štatistika

Splnené v termíne: 25
Splnené s oneskorením:  3
Nesplnené: 6

Splnené s oneskorením

1.
Text úlohy:
Deň otvorených dverí v Národnej banke Slovenska

Gestor na úrovni ÚOŠS/inštitúcie:	Národná banka Slovenska
Gestor na úrovni PV: 			PV pre komunikáciu
Pôvodný termín splnenia:		do konca roka 2005

Odpočet:
Úloha bola rozhodnutím vedenia Národnej banky Slovenska zo dňa 9. augusta 2005 presunutá na rok 2006 a následne splnená 13. mája 2006. 

2. 
Text úlohy:
Určiť potrebu hotovosti a jej obstaranie od NBS

Gestor na úrovni ÚOŠS/inštitúcie:	banky
Gestor na úrovni PV: 			PV pre banky a finančný sektor
Pôvodný termín splnenia: 		do 31. septembra 2006

Odpočet:
Úloha je riešená priebežne v rámci PV pre banky a finančný sektor. K uvedenému zatiaľ prebehol iba predbežný prieskum a výsledky hodnotenia odhadov množstva eurovej hotovosti, ktoré banky plánujú obstarať od NBS, boli prezentované členom PV. Národná banka Slovenska vypracuje detailnú analýzu na potrebu eurového obeživa s konkrétnymi požiadavkami na spresnenie údajov k  nasledujúcemu  termínu  ich  aktualizácie,  ktorá  by  mala  prebehnúť do 31. marca 2007.  

3.
Text úlohy
Vypracovať Koncepciu ochrany spotrebiteľa pred neodôvodnenými cenovými dôsledkami menovej konverzie vrátane pravidiel konverzie cien na eurá a duálneho oceňovania

Gestor na úrovni ÚOŠS/inštitúcie:	Ministerstvo hospodárstva SR 
Gestor na úrovni PV: 			PV pre nefinančný sektor a ochranu spotrebiteľa 
Pôvodný termín splnenia: 		do decembra 2006
Odpočet:
Koncepcia ochrany spotrebiteľa bola schválená v porade vedenia Ministerstva hospodárstva SR v decembri 2006. Koncepcia bola vypracovaná iba ako pracovný variant. Na decembrovom zasadnutí vedúcich pracovných výborov, ktoré zorganizoval štátny tajomník MF SR František Palko, bolo Ministerstvo hospodárstva SR požiadané, aby zaslalo pracovný variant koncepcie na pripomienkové konanie všetkým pracovným výborom. Po vyhodnotení pripomienok sa dohodne definitívna osnova koncepcie. Po schválení vládou SR prerokujú koncepciu aj vybrané výbory NR SR. 

Nesplnené:

1.
Text úlohy:
Vo svojej pôsobnosti zabezpečiť konverziu tlačív, formulárov, cenín:
- požívaných všetkými úradmi a inštitúciami vo verejnej správe (daňové úrady, colné úrady, tlačivá zastupiteľstiev miestnych samospráv atď.). Za oblasti verejnej správy definované zákonom o rozpočtových pravidlách verejnej správy č. 523/2004 Z. z.:
1. ústredná správa – gestor MF SR + príslušný rezort
2. územná samospráva – MV SR
3. Sociálna poisťovňa a zdravotné poisťovne – príslušná inštitúcia
4. podniky s majetkovou účasťou štátu – gestor MH SR + príslušný rezort
- akýchkoľvek ďalších tlačív, v ktorých sa uvádzajú finančné hodnoty, inštrumentov používaných v poštovom platobnom styku (príslušný rezort) zabezpečiť stiahnutie už vydaných tlačív, formulárov a najmä cenín z obehu.

Gestor na úrovni ÚOŠS/inštitúcie:	všetky subjekty verejnej správy
Gestor na úrovni PV: 			-
Pôvodný termín splnenia: 		do decembra 2005

Odpočet: 
Úloha má v prevažnej väčšine spätosť s prípravou novelizácie jednotlivých legislatívnych predpisov, ktorých novelizačný proces sa riadi materiálom „Harmonogram legislatívnych krokov zavedenia eura v SR“, ktorý bol schválený uznesením vlády SR č. 1040 z 21. decembra 2005. Konverzia tlačív sa uskutoční v nadväznosti na  zmenu relevantných právnych predpisov. V ostatných prípadoch budú jednotlivé orgány štátnej správy na túto ich povinnosť upozornené zo strany NKV, resp. PV pre verejnú správu. Úprava tlačív sa bude realizovať priebežne v termíne do decembra 2008.  

2.
Text úlohy:
Analýza o možnostiach a potrebe legislatívnej úpravy rámcovo zasahujúcej a zjednodušujúcej riešenie redenominácie akcií a tým aj postup akcionárov (spoločníkov) v smere zachovania právnej istoty a dosiahnutia zaokrúhlených redenominovaných nominálnych hodnôt akcií.

Gestor na úrovni ÚOŠS/inštitúcie:	MS SR v spolupráci s vecne príslušnými ministerstvami
Gestor na úrovni PV: 			PV pre nefinančný sektor a ochranu spotrebiteľa
Pôvodný termín splnenia: 		do decembra 2005

Odpočet: 
Úloha nebola splnená. V decembri minulého roka požiadalo Ministerstvo spravodlivosti SR členské štáty eurozóny o vyjadrenie akú metódu použili na prepočet základného imania k nominálnej hodnote akcií. Ministerstvo očakáva podklady v I. februárovom týždni. Tieto podklady následne zašle na vyjadrenie všetkým dotknutým rezortom. Po spripomienkovaní sa vyberie najvyhovujúcejšie metóda a Ministerstvo spravodlivosti SR následne pripraví novelu Obchodného zákonníka, ktorá bude riešiť uvedenú problematiku. Termín na vypracovanie novely je do 30. júna 2007.

3.
Text úlohy:
Aktualizovať Národný plán zavedenia eura v SR

Gestor na úrovni ÚOŠS/inštitúcie:	MF SR, splnomocnenec vlády SR pre zavedenie eura
Gestor na úrovni PV: 			-
Pôvodný termín splnenia: 		do 30. júna 2006

Odpočet:
Národný plán zavedenia eura v SR nebol aktualizovaný v termíne do 30. júna 2006 z dôvodu nepredloženia návrhov na aktualizáciu vedúcimi pracovných výborov. Ministerstvo financií SR sa preto rozhodlo aktualizovať Národný plán zavedenia eura v SR k termínu, ktorý je uvedený v uznesení k tomuto materiálu. 

4.
Text úlohy:
Usporiadať národnú konferenciu

Gestor na úrovni ÚOŠS/inštitúcie:	NBS, MF SR, ÚV SR
Gestor na úrovni PV: 			PV pre komunikáciu
Pôvodný termín splnenia: 		do mesiaca po vstupe do ERM II (november 2005)

Odpočet:
Národný plán predpokladal uskutočnenie konferencie do mesiaca po vstupe do ERM II. Tento termín nebol reálny vzhľadom na utajovaný termín vstupu. Národná banka navrhuje presunúť úlohu až na prvý polrok 2008 a konferenciu usporiadať pod názvom Národná konferencia pri príležitosti vstupu SR do eurozóny.  

5.
Text úlohy:
Výber komunikačnej agentúry

Gestor na úrovni ÚOŠS/inštitúcie:	Národný koordinačný výbor
Gestor na úrovni PV: 			PV pre komunikáciu
Pôvodný termín splnenia: 		do decembra 2006

Odpočet:
Časový sklz v plnení úlohy nastal kvôli tomu, že zatiaľ nebol zo strany PV pre komunikáciu navrhnutý a na úrovni Národného koordinačného výboru odsúhlasený subjekt zodpovedný za prípravu výberového konania na výber agentúry a ani spôsob jej financovania. Z tohto dôvodu sa navrhuje presunúť termín realizácie úlohy následovne:

-	do konca februára 2007 určenie inštitúcie/í, ktorá/é majú realizovať výberové konanie ako aj stanovenie zadávacích podmienok
-	do konca júna 2007 realizácia výberového konania.

6.
Text úlohy:
Výber agentúry pre prípravu a prevádzku internetovej stránky

Gestor na úrovni ÚOŠS/inštitúcie:	Národný koordinačný výbor 
Gestor na úrovni PV: 			PV pre komunikáciu 
Pôvodný termín splnenia: 		do decembra 2006

Odpočet:
Časový sklz v plnení úlohy nastal kvôli tomu, že zatiaľ nebol zo strany PV pre komunikáciu navrhnutý a na úrovni Národného koordinačného výboru odsúhlasený subjekt zodpovedný za prípravu výberového konania na výber agentúry a ani spôsob jej financovania. Z tohto dôvodu sa navrhuje presunúť termín realizácie úlohy následovne:

-	do konca februára 2007 určenie inštitúcie/í, ktorá/é majú realizovať výberové konanie ako aj stanovenie zadávacích podmienok
-	do konca júna 2007 realizácia výberového konania.